OpenLLM-France/wikimedia huggingface dataset:
# Bleun bered ha komunion ar Zent

| ◄ Koun hag Esperanz | Bleun bered ha komunion ar Zent | An dies iræ ► |
* E-tal eur be, warnan traez
* A-us d’ean eun ivinen,
* Eur plac’h vihan, striz ha kasti,
* ’Oa daoulinet ewit pedi.
* Dleout a re, emzivadez,
* Gonit he bue ’vel matez,
* Ha kimiadi, ewit-ze,
* Diouz he farouzig, hep dale.
* Pa oe ganti gret he feden.
* Laket sin ar groaz ’n he c’herc’hen,
* Ar plac’h a deu en he spered
* Kemer bleunio eus ar vered,
* Ha ’n eur asten he dornig gwen,
* E troc’h hag e lak ’n he barlen
* Bleun diwar be he mam garet,
* Bleun a oa newe-diwanet.
* He daoulagad leun a daero,
* ’Oa o paouez distrei en dro,
* Pa ’wel eur beleg ’n he c’hichen
* A gomzas outi evel-hen :
* « Ma flac’h vihan, petra ’douget
* En ho parlen ’vel-se kuzet ? »
* — « Eun toullad bleun, ’me ar plac’hig,
* Kuntuilhet ganin, bremaïk.
* Ret-mat ’eo d’in, ’dalek arc’hoaz,
* ’N eur barouz-all bean, siouaz :
* Da vihanan, em o ganin
* Bleun eus be ma mam, pa bedin.
* Dirak ar bleun-ze, noz-veuve,
* Me ’ray ma feden da Zoue,
* Hag e kavo d’in em o c’hoaz
* Tost d’in ma mam… maro… siouaz ! »
# Bleu milén me Mestrér

| ◄ Er Gohann | Bleu milén me Mestrér | Deulagag glas men Dous ► |
# Bleun nevez

| ◄ Ar Brezounek (Kenta priz e Gwengamp, 1900) | Bleun nevez | Ar Brezounek atao ! ► |
D’am mignoun K. Gourvez.
* War an douar enor, bennoz,
* Peoc’h peurbaduz er baradoz,
* D’ar re n’espernont ket ho foan
* Evit sevel yez ar vro-man.
* N’hellet ket nac’h, e Breiz-Izel,
* Ar Brezounek, gand ar brezel,
* A zeblante toc’hor meurbed,
* Ha prest da veza sebeliet.
* Setu aboue bloaveziou
* Tud a galoun, a vandennou,
* Diwanet e peb korn a Vreiz,
* O stourm oc’h amzer ha tud kriz.
* Dre c’hras Doue ho labourou
* A zoug deliou koant ha bleuniou ;
* Ar Brezounek a zo karet,
* Kanet, meulet ha kalz skrivet....
# Bleun Ed-du

| ◄ Môr Breiz | Bleun Ed-du | Son al Lann ► |
* En Kerne ’weler parkadou
* Ed-du zammet a vokedou,
* Bokedigou koant ha gwerc’h,
* Gwenn evel al laez, glan evel an erc’h ;
* En Kerne ’weler parkadou
* Ed-du zammet a vokedou.
* Pa zon ar c’hreiste tro-war-dro,
* Pa gan an Anjelus er vro,
* E sav ’kreiz an heol skedus
* Eur vouez don ha kaer, eur vouez vurzudus,
* Pa zon ar c’hreiste tro-war-dro,
* Pa gan an Anjelus er vro.
* Eur vouez graet gant holl vouezigou
* Kant mil a ganaouennigou ;
* Ha na reont ’med unan
* Tremenet enni kalon ar gwenan ;
* Eur vouez graet gant holl vouezigou
* Kant mil a ganaouennigou.
* Ken c’houek e sav ar ganaouenn
* Ma tol c’houéz-vad en êr laouen,
* C’houez mél ha c’houez plijadur,
* C’houez kement tra vad a zo en natur ;
* Ken c’houek e sav ar ganaouenn
* Ma tol c’houez-vad en êr laouen.
* Ar ganaouenn a zo ken kaer
* Ken oc’h he selaou e rénker
* Chom sebezet d’hunvreal
* Vel pa vê Doue ’font da gôzeal ;
* Ar ganaouenn a zo ken kaer
* Ken chom sebezet e rénker.
* Ken luskellus e talc’h ar c’han
* Ma teu ar wazig dour d’ehan,
* Hag al lapous da devel,
* Hag an aezennig da hun, da vervel ;
* Ken luskellus e talc’h ar c’han
* Ma teu ar wazig dour d’ehan.
* Reo an noz, reo ar prajeier,
* Kouskit ive ’n ho toureier ;
* Ne dolit ket hoc’h alan
* War ar bleuniou gwenn, war ar bleuniou glan ;
* Reo an noz, reo ar prajeier,
* Kouskit ive ’n ho toureier.
* Vit ma pado pell va hunvre
* Ha levenez va bro Gerne,
* Hag ar c’houez-vad dre an êr,
* Hag ar bleuñigou koantik ha tener ;
* Vit ma pado pell va hunvre
* Ha levenez va bro Gerne.
# Bleun ha bleun

| ◄ Ar Groaz en Breiz | Bleun ha bleun | Levenez ha glac’har ► |
* Ma tispak en hon Breiz
* Bleun dispar, hag a-leiz,
* Ha n’eus ket, ’n o c’hichen,
* Kalono c’hoaz kristen ?
* Deut an newe amzer, var douar hon bro,
* Nag a vleun a ziwan, dre-oll, war eun dro !
* Bleun koant o tispaskan o fen ’kreiz an de,
* Hag o steredenni betek noz goude.
* Bleun dister da welet, kuzet an draouien,
* A ro, d’an tremener, c’houez-vat o helen.
* Bleun gwen a guntuilher, pa ve deut miz mae,
* ’Wit kempen d’ar Werc’hez eun tron en tïe !
* Bleun hag a ro ive dorn ar garante
* ’Wit laret d’eur mignon : Bez sonj diouzin me !
* Bleun seder ’hed an dour, ’kreiz ar prajeier,
* Diskaret didrue p’aru ar falc’her !
* Bleun hadet niverus gant Doue en Breiz,
* Skeuden an ineo, gwir fe en o c’hreiz !
* Heol ar Relijion ’ra diwan bopret,
* En tiegezo Breiz, bleun dispar meurbet !
* Tado, mammo kristen, aketus bemde,
* Da viret pen-da-ben lezenno Doue !
* Ineo a blij d’ê chom dalc’hmad kuzet,
* A vew evel Ele, pell diouz trouz ar bed !
* Tud yaouank ’n o c’halon ar vertu dispar,
* Kaeroc’h kalz ’wit ar bleun ’dispak an douar !
* Ineo dibabet ’wit ’n em rei, eun de,
* En-kreiz o yaouankiz, a grenn da Zoue !
* En o c’hichen re-all a heuilh ar roujo
* ’Lec’h o deve kerzet, ’n o rôk, o zado !
* En-kreiz o yaouankiz, ineo daro,
* Diskaret didrue gant falc’h ar maro !
* O Breiz, o bro garet, chom c’hoaz an douar
* ’Lech e tiwano kalz, kalz a vleun dispar.
* ’Lec’h e c’hallo an den dibab, ’n eur dremen,
* Bleun koant, c’houez-vat gante ha gant o helen,
* Elec’h ’c’hallo Doue, ewit e Iliz,
* Dibab kalono aour chomet stank en Breiz.
# Mein-be

| ◄ War be Brizeuk | Mein-be | Ann Ofern Wenn ► |
* Ar c’hleier en Breiz hirvoude,
* Ann ekleo war-dro a larre :
* « Piou a zo laket en he ve ?
* — N’oa ket eur mab a Vreiz-Izel ;
* ’Vel deue ganimp, da bep gouel,
* A zo du-man ha kaon he goel. »
* Ha gand eur sonig a c’hlac’har,
* Hou mammik Breiz ouz ann douar
* Oe gwelet, ’n hi diouvrec’h klouar
* O ruskellat korfik maro :
* « Ann hini a gare hon bro
* Biken n’hen loskin d’ann Anko..... »
* Et ann ine war gât Doue :
* Pe dreist al loar, ’n ti ann ele,
* Pe mesk ar steredenno e ?
* M’ine pa vo gwenn ha koantik,
* Pelec’h tremeno hec’h hunik ?
* Me garfe war galon mammik.
* II
* S. Urrabieta
* Kousk da hunik, mignon klouar,
* Da gorf dindan he vec’h douar,
* Da ine paour ouz skeud al loar.
* Breman da viken a gouski
* Er vered, arok da gozni,
* Prim falc’het e giz gwenn lili.
* Kunnoc’h ann hunvre ’barz ar be
* Lec’h a dremen ar vugale,
* Pa sav ann awel abarde,
* Ar vugale gand ho c’homzo
* A dol a-dreist ar mogerio
* D’ann ekleo c’hoaz iez kez ar vro.
* A-greiz da hunik ’n ez pro pell
* Ra gaso koun d’id ann awel
* Ouz kanoenno Breiz-Izel !
* Hon zado hoz ho deuz kanet
* ’Rok bean dre oll distolet,
* ’Vel e Pariz ni hon euz gret.
* Kaner flour, kousk da hun breman.
* Ha da venez rai awel han
* Da ruskell d’hunik divezan !
* III
* Hamonik
* Kouet a newe ’barz ar Ger-Vraz,
* En hon zouez eunn nozvez deuaz :
* — Euz bro ar balan glaz on me,
* Lec’h a glemm d’ann noz ar freze ;
* Er biniou me oar c’houeza
* Ha gwerjo koz’m euz da gana. —
* Ha goude n’hen euz gwelet den
* Na bet he hano klevet ken ;
* Nemed eunn dewez zo laret :
* — Hamonik gand Doue zo et. —
* Tremenet’vel ar gwennili
* Goude bet kanet ouz hon zi.
* Mar klewed’barz ar c’hoajo don
* Eur vouezig o lenva eur son,
* Son ar barz divroet a vo,
* Dindan gazel ge a gano.
* ’Wecho d’ann noz war al lannek
* Eur c’horfik du welfed o vesk :
* Eur paourik kez’n he binijen,
* kouitet he vroïk da viken.
* Ra vo skanv ar goabr o ruzan
* Uz d’al lanneier, en noz-man ;
* Ha ra stoko didrouz ar mor
* D’ar gerek endro d’ann Arvor :
* ’Wid ann tremeniad ma glevo
* Ar barz o lenva er c’hoajo !
* (De wel ann Anaon.)
* ↑ Ils furent assidus au diner celtique, Henri Martin, Hamonic, Samuel Urrabieta-Vierge — le beau Celtibère —. Entrés à nos pardons des la première heure, ils sont partis les premiers. Si nos larmes ne sont pas de vains regrets, que cet adieu soit doux à nos amis sitôt disparus !
* ↑ Ce klemgan a été ainsi traduit en assonances devant les Celtisants. M. André Theuriet m’a plus d’une fois conseillé de rendre en vers français mes poésies bretonnes. Mais on verre, par ce seul exercice, combien le poète serait infidèle au barde.
# Men Doué, me Hrouéour

| ◄ Pegours é vou délivret | Men Doué, me Hrouéour | Aveid ur hristén mat ► |
* Men Doué, me Hrouéour, me Zad,
* Stouyet én hou presanç,
* Guet en dar ém deulegad,
* Guet glahar ha dougeanç,
* Me recommand d’oh m’inean
* Ér momand ma varhuein :
* Jesus, ém ær dehuéhan,
* Hou pet truhé doh-ein.
* Pe zei d’em zreid chom redet,
* Ha d’em mampreu yeinein,
* Ha guet er goaid arrestet
* Men goaihiad de grissein,
* Ma vou mem boyage ér bed
* Tostig d’achiw guet-n-ein :
* Jesus, én ær-cé calet,
* Hou pet truhé doh-ein.
* A pe zei d’em deulagad
* Guet droug-pèn brumennein ;
* D’en dé eid on tihoellat,
* Ha d’em sèl guérennein ;
* Doh hou croéz é tesiran
* Sellèt tré ma hellein :
* Jesus, ém ær dehuéhan,
* Hou pet truhé doh-ein.
* Pe vou mem bêg digueoret
* Ha divalàu é troein,
* Ma vou me zéad spelhet,
* N’hellein mui prononcein…
* Pedet eid on, mam da Zoué ;
* Jesus, deit d’em salvein,
* Én ær-cé lan a dristé,
* Hou pet truhé doh-ein.
* Pe vou men diffren streàuet
* Ha men dènt é tûein,
* Men divès yein, dislihuet,
* Guet er gloès é creinein :
* Ma vou poén doh me sellèt,
* Hirris é tostat d’ein ;
* Jesus, tosteit d’em gùélèt,
* Hou pet truhé doh-ein.
* Pe vou mem bleàu hirrisset,
* Guet huis é plotennein,
* Ha men divoueguen clàuet
* Guet er marhue é yeinein ;
* Men deourn hemb harp erbet
* É clasq attàu harpein :
* Jesus, én ær-cé calet,
* Hou pet truhé doh-ein.
* Pe vou me sperèd troublet
* Guet cand mil chonj horribl,
* Guet me fallanté passet,
* Guet hou colér terribl ;
* Ha guet ol ardeu Satan
* E glasquou me lorbein :
* Jesus, ém ær dehuéhan,
* Hou pet truhé doh-ein.
* Pe zei d’em halon fallat
* Ha guet poén rohquennein,
* Me hanal chom ha berrat,
* D’em foul-calon saillein,
* D’em houraj bout uset,
* Hag ol d’em nerh manquein :
* Jesus, én ær-cé calet,
* Hou pet truhé doh-ein.
* Pe ridou ém angoni
* Men dareu dehuéhan,
* Agréet-ind, m’hou supli,
* Eit golhein me inean :
* Eit pénigen receuet
* Ol er péh e souffrein :
* Jesus, bean d’ein pardonnet,
* Hou pet truhé doh-ein.
* A pe dostei m’amièd
* D’em guélet é tremén,
* Ma creineint doh men gùélet
* Flastret idan er boén,
* Ma stouyeint ol affliget
* Eit me recommandein :
* Jesus, én ær-cé calet,
* Hou pet truhé doh-ein.
* A pe gollein me ræson,
* Hemb allemand erbet,
* Ma rohquennou me halon
* Guet secousseu calet ;
* Ma vou cas bras ar-n-an,
* Ma vanquou henal d’ein :
* Jesus, em ær dehuéhan,
* Hou pet truhé doh-ein.
* A p’arrihuou disparti
* Er horv doh en inean,
* Ma tarhou en isili
* Ém akeu calettan,
* Ma vou m’inean én hirreah
* De vonnèt devat Doué,
* O Jesus, d’hou ranteleah,
* Galhuet-hi guet truhé.
* A p’en dei anfin m’inean
* Dirac oh, ô men Doué !
* Eit gùélèt er huéh quetan
* Sclærdér hou majesté ;
* N’hi forcet quet de bêllat
* A zoh-oh, ô men Doué !
* Hou pet chonj é oh me Zad,
* Sellet-hi guet truhé.
* Digueoret dehi en nean,
* Galhuet-hi devad oh ;
* Hui zou hé fin dehuéhan,
* Ne vou mat meit guet-n-oh ;
* Guet er vrassan grêd inou,
* É creis el lehuiné,
* Hi hou cârou, hou mêlou
* Én ol éternité.
* Recueil Pourchasse.
# Men dous

| ◄ Soñnen Helen | Men dous | Devizigeu a garanté  ► |
* 1. Néket ’n hou ti, tavarnouréz,
* Em es mé choéjet me mestréz.
* 2. M’em es hi choéjet tostoh d’ein :
* Ur plah koant é, plijout hra d’ein.
* 3. M’hé har, ha hi sur ne houi ket :
* En dra-zé hra poén d’em spered.
* 4. Mechal penaus vehé d’ein mé
* Diskoein dehi me haranté ?
* 5. M’hé guél erhoalh ér pardonieu
* Ha d’en noz barh er filajeu ;
* 6. A pe za d’ein gout hé guélein,
* Me doui penaus hum zizolein.
* 7. Allas ! p’hé guélan é tostat,
* Me bleg me fen ha, me huanad !…
* 8. Ardro kuh hiaul é ha bamdé,
* Get hé seud de fetan Vaudé ;
* 9. En dé-ral me lak ém spered
* Monet d’ino eit hé guélet.
* 10. M’azé ar vordig er fetan,
* Get perdi bras ém heh inéan.
* 11. En dé zé oen chonjet erhat
* Disklériein net me halonad !
* 12. Mes a p’hé spian é tonet
* Forh fonnus é han de guhet !
* 13. De guhet é han forh fonnus
* Haval doh ur hadig eunus !
* 14. Ha tuchant, skanùik hé guélan
* É ivet deur ag er fetan.
* 15. Ha hé loñned p’hé des deureit,
* Ar hé goar d’er gér é ma oeit ;
* 16. Nezen, él ur heh eulanig,
* Me hra en dro d’er fetanig.
* 17. Aveit asé en hi guélet
* Ahoel esked men dous karet…
L. H.
# Me ’savo un ti

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Me meus eun tiik var ar mes, gant Yann-Vari Abgrall er Revue des Traditions Populaires, 1887
* Bal (Me zavo eun ti war ar mes), gant Fañch an Uhel e Soniou Breiz-Izel, 1890
* Bal (2), gant Maurice Duhamel e Gwerziou ha Soniou Breiz-Izel, 1913
Liamm diavaez : kan.bzh
# Me ’zo kristen, ha gant enor

Oberennoù damheñvel pe handelvoù all zo ivez, gwelout Me zo kristen ha gant enor.
| ◄ Feiz hon tud-koz | Me ’zo kristen, ha gant enor | Klevit, Mari, Mamm Doue ► |
* Diskan.
* Me ’zo kristen ha gant enor
* Dirak an holl m’hel lavaro :
* Beza kristen, kaera teñzor
* ’-pad ar vuhez hag er maro
* Me ’zo kristen, dour ar vadeiant
* Abred a ruilhas war ma zal :
* Setu dre c’halloud ar Sakramant
* Voe gwalc’het ma ene raktal.
* Me ’zo kristen bugel da Zoue
* ’N deus ma c’hrouet, korf ha spered ;
* Ra vo eta bepred ma roue,
* Da c’hortoz an eürusted.
* Me ’zo kristen, ha d’am dasprena
* Jezuz en deus skuilhet e wad ;
* Ouz e garout, p’eo ma breur hena,
* Evidoun-me, na pebez mad !
* Me ’zo kristen ; e-kreiz ma ene,
* Ar Spered-Santel war e dron,
* Evidoun-me na pebez leve
* E gaout gant e seiz donezon !
* Me ’zo kristen ; O Iliz Santel,
* Senti ’rin ouzoc’h gant doujans :
* Kuzet dindan tommder ho mantell,
* E c’hallin kaout dalc’hmat fizians.
* Me ’zo kristen ; ’vel eur beajour,
* Dre hent ar vuhez e kerzan :
* Madou ar bed a zo re dreitour,
* Outo biken n’en em stagan.
* Me ’zo kristen, ha ma banniel,
* Daoust da ardou an droukspered,
* A zo Kroaz Jezuz, e Aviel :
* A-du ganto chomin bepred.
* Me ’zo kristen, ha d’ar Baradoz,
* P’eo ma gwir vro, mont a fell d’in :
* Eno ’man Doue ouz ma gortoz,
* Gantan ’vit mat eürus e vin.
# Men gouen

| ◄ Talitha, cumi | Men gouen | Gueledigeh  ► |
O Race des Bretons vouée à la souffrance, Nous n’avions pas de mot pour dire l’espérance.
Émen ma hé havel ?... El lévreu n’hel lar ket. Balh e oé hon tadeu a glodeu hé orin, Meit guerso én ou béieu yein é mant kousket Ha geté ’dan en douar é houska ou hevrin.
Ar dreuz en Hen-Amzér hé havamb. Ar saù é, Hé dorn ar hé hléan houarn, herdér ’n hé deulegad É retér er Rénos neuzé en em streùé Hag Europ e gréné didan tuz hé jao-gad.
Men gouen ne zoujé meit en Né, nitra didan ! Meit un hoant berùidant ’n hé halon e véùé, Meit hé spered e vagé un hunvré ledan : Kornog ! mont de Gornog, de géout ur bed neùé !
Hag un dé : O Kornog, éh an d’id ! » emé-hi... Ardran er gaderion é kerhé er groagé, Noz dé éh ent araok get nerh er reverhi, Hag é sol en néanùeu Sell Doué ou anbrougé.
Treuzet dehé er ster, treuzet er mañnéieu, Treuzet zokén de lod argolleu er Ganol, Ind e ùélas en héol é seùel ar vroieu Ken bourus ma tarhas ur « You ! » é beg en oll.
« Ehan ! emé men Gouen. Aman ’ma kun en néanù, Dremùéleu er vro-man 'vo mat béùein geté ; Aman hed en oedeu é luskellinn m' inéanù É tristé er Mor-Bras hanval oh me zristé... »
O Arvor ha Galia, Iùerhon ha Brittia, A oll-viskoah é oeh tonket get er Hrouéour
De vout broieu santel kaderion krénù Keltia, Rouañnézed er broieu ha dinneu en Inour !
Hiziù, her gout e ran, é oh goapeit d’en oll : Goudé bout bet gouleu Europ, o gouen vreton, Hiriù ’ous oeit de guh é kornog él en héol... Meit pe zei er beuré té e saùo èlton.
Te saùo él en héol ! Arzur n’en dé ket marù ; Tregont milion Kelted éh omb oh her gortos : Mar venn Doué, tu e vo de skoein meur a daol garù, Mar venn, é tint éndro, déieu Ambikatos.
En druid e gelenné : « Un Doué ’zo, ’n es chet deu ; Ur bed arall e zo ; pleget omb oll d’er Red... » Meit un dra e vankeh anehon, o tadeu : D’er Goanag hous iné payañn e oé cherret.
Raksé, pen das er Guir Lézen ag er Retér, Pe gleùas men Gouen beur gourhemenneu er Hrist Pe anaùas en Aviél lan a zoustér, Ul leùéné divent ’grénas ’n halon trist.
Tam ne harzas oh Anù Jézus, — o, tam erbet ! Henneh e vo bepred inour hon tadeu-ni : En oll broieu aral merhérion ou dès bet, Keltia hi-hé-unan n’ hé dès chet groeit hañni.
Hi, hag e hoarhé kent diar furnéh Hellas, ’Hloestras d’er Gréden-man hé bugalé ùellan ; Oh treid Doué er Halvar hé hléan-houarn hi ’daolas, Ha hed er hantvléieu ohton ’ma bet félan.
Énéberion hé Doué zo deit de vout hé ré ; Eiton hé dès kerhet d’en emganneu eahus,
Ha get ma oé er Fé é kalon hé faré, Goleit hé dès er bed a glod hé-h-anù tréhus...
Un dé eùé, siouah, men Doué, oé bet tréhet. Hag ahoudé, saotret édan treid peb meùel, Men gouen zo diragoh èl ur peulvan kouéhet, Yein, mut, marù...  Meit Hou préh e hell hé adseùel.
Ha Hui hé adsaùo ! Ha Hui hé adsaùo ! Ken nerhus Hou pédimb ma reet elkent « ya », D’en eur dibabet d’Oh en Douar oll e daùo De cheleu klehiér Pask é son dihun Keltia !
Ha Keltia, én hé saù, e gañno ur Hredo Ken lidel ma plégo tal pep pobl dirak Doué.... . . . . . . . . . . . . . . . . . . . . . . . . . . . . . . . . . . . . En had hon ès hadet, hor mibion her médo : Hadet d’emb én dareu, in hen esto er joé !
Paris, 1914.
# Melkoni

| ◄ Eun tamm son da gala-goanv | Melkoni | War an dolmen ► |
Gant va c’hinnig kaloneg d’ar barz Gwaz Eussa
(Pierre Mocaer).
* An hunvre dismantret, ha muntret gant peb den,
* D’abardaez e vuhez, pa sellfe war e giz,
* ’Wechou, dre eun envor, a gas d’ar c’heuz, a blen,
* Eun ene holl karget gant eur gaërder iskiz.
* Le rêve pantelant que tout homme extermine,
* Lorsqu’au soir de sa vie, il revoit le passé,
* Parfois, du souvenir, au regret achemine,
* Une âme tout entière éprise de beauté.
* Hag en oabl an nosvez, lintred gant ar stered,
* A zao, vel eur bennoz, douster ar sklerijen,
* Ma ra an dolen sakr d’hon c’haranteziou bet,
* Lec’h hano ar Gened vo skrivet da viken !
* Et le ciel d’une nuit que l’étoile illumine,
* S’auréolant alors d’une douce clarté,
* À nos amours défunts fait la table divine,
* Où s’inscrit à jamais le nom de la Beauté !
* D’an oad ze, c’heller mad, muzula c’houek an hent,
* Ha lorc’h ar geriou ven slapet d’an aveliou,
* Pa deu ar sotoni da dec’het, d’an ampoent.
* Doue ! nag a garfer ’nem gaout bugaligou,
* En eur c’horf kastizet, lec’h ar galon zo glan,
* Musc’hoarzik an nenv glaz ha tomder an heol splan.
* C’est à cet âge-là, qu’on mesure la route,
* Et l’orgueil des vains mots, semés à tous les vents,
* Quand la bêtise humaine est enfin en déroute.
* Dieu ! que l’on aimerait la gaîté des enfants,
* Dans la vieille carcasse où le cœur reste pur,
* Un rayon de soleil, avec un coin d’azur !…
# Mem bennoh de Jesus

| ◄ Clasquet em boé | Mem bennoh de Jesus | A pe oèh én ouaid tinér ► |
* Mem bennoh de Jesus
* En dé-men mil gùéh eurus ! bis
* O hui Ælèd santel,
* Mêlet é vajesté,
* Guet-n-ein d’é garanté
* Rantet gloër éternel.
* Mem bennoh, etc.
* O Doué, Tad amiabl,
* Doucet oh-hui doh-ein,
* Hui e ven pardonnein
* D’ein péhour miserabl.
* Mem bennoh, etc.
* Fariet-oen a bêl,
* Mæs hemb dougein hou poén,
* Hui em doug d’hou panden,
* Èl ur bugul fidel.
* Mem bennoh, etc.
* Achihue-é me misér,
* Me rangen zou torret,
* Me foén zou tremeinet,
* Dré hou cræç, me Salvér.
* Mem bennoh, etc.
* Médecinour abil,
* Soignus ag hou ré clan,
* Ah ! gùelleit e hoès bean
* D’em inean lous ha vil.
* Mem bennoh, etc.
* Hoah open eit bihuanç,
* Men Doué, hui hum ra d’ein,
* Deustou ma on indign
* A vout hou tameuranç.
* Mem bennoh, etc.
* Hou madeleah em fress
* Me ra d’oh me halon :
* Ah ! me honversion
* E zou labour hou cræç.
* Mem bennoh, etc.
* Doh ur vuhé santel,
* Groeit ma talhein, men Doué
* Hag én éternité
* M’hellou larèt ihuel :
* Mem bennoh d’em Salvér
* En dès m’en goleit a hloër. bis
* M. Le Diot.
# Buhez ar Sent/1912/Lin

| ◄ Thekla | Lin | Itron-Varia-Drugare  ► |
Ober a rêr c’hoaz hirie gouel sant Lin. Ginidik oa eus a Volterra, en Etruri ; sturian reas bagig an Iliz dioustu war-lerc’h sant Per. Kas a rê kuit an drouk-spered diouz an dud, ha lakat, zoken, re varo da zont en bue, kement a fe hag a zantelez en devoa.
Lakat a reas dre skrid ar pez a reas sant Per en kenver Simon ar Zorser. Mervel a reas goude bezan gouarnet an Iliz unnek vla ; e gorf a oe sebeliet er Vatikan, en kichen hini sant Per.
Kaset e vefet, emne Hon Zalver Jezuz-Krist d’e ziskibien, dirak al lez-varniou, tôlet e vefet er prizoniou ; skourjezet e vefet er synagogou ; stlejet e vefet dirak ar rouane hag ar gouarnerien, abalamour d’am hano.
Laket e vefet d’ar maro ha kasaet gant an holl boblou, abalamour d’am hano.
An hini en devo dalc’het mat betek ar fin, hennez a vevo salvet.
Aviel sant Mark. XIII. 9. 13.
# Buhez ar Sent/1912/Loeiz Gonzag

| ◄ Itron-Varia Rumengol | Loeiz Gonzag | Mewen  ► |
Loeiz, mab da Ferdinand Gonzag, markiz Castiglione, ha da Vartha Tana Santena, a oa ken dister o tont er bed ma oe kristanet raktal, hag en doare-ze, kouls lavaret, e c’hanas evit an nenv arôk genel evit an douar.
Bale reas war hent ar vue, hep sôtri tamm ebet saë wenn e vadeziant.
Kerkent ha ma teuas e spered da zigeri, en em ginnigas da Zoue, hag e reas d’e zantelez kreski a ze da ze.
Da nao bla, dirak ôter ar Werc’hez en Floranz, e reas le da viret bepred e werc’hded ; adalek neuze, Doue hen miras diouz pep droug, en eun doare burzudus, rak ne zavas netra ebet ken, nag en e gorf, nag en e spered, hag a vije goest da strafuilhan glanded e ine.
Gwaskan a rê kement war e dechou fall, ma n’hallent ket sevel o fenn ; ken eveziant oa ive war e skianchou, ha war e zaoulagad dreist-oll, ma chômas bla er Spagn, da floc’h gant an impalaerez Mari, hep sevel e zaoulagad da zellet outi, tâl ouz tâl, eur wech hepken.
Abalamour da ze e lavared : « Loeiz Gonzag a zo eun den hep korf, pe eun êl en eur c’horf, unan a zaou. »
Ne oa ket awalc’h d’an den yaouank santel teuler evez war e skianchou ; en em gastizan a rê c’hoaz muian m’halle ; yun a rê ter gwech er zun, hag en unan eus an tri devez-ze, zoken, ne gemere nemet bara ha dour d’e brejou ; da gentan, en em skourjeze ive ter gwech er zun, mes dont a reas goude-ze d’hen ober ter gwech bemde. O vezan ma kave re vlod e wele, e lake, dre guz, eun tamm planken bennak ennan evit ma vije kaletoc’h ; en noz, pa grede ne vezed ket war evez anezan, e save hag e chôme daoulinet war leur e gambr hag en korf e roched, da bedi ken na venne kouezan gant ar skuizder ha gant ar riou.
Gouzout a rê derc’hel ken tost war e spered, ma ne dec’he tamm digantan, pa veze o komz ouz an Otrou Doue dre ar beden.
Abred e savas c’hoant gantan da vont da vanac’h, mes mab henan oa, hag epad tri bla, e dad a enebas outan muian m’hallas ; da seitek vla, koulskoude, e c’hallas kaout ôtre da heuilh e vennad, hag ec’h eas en Kompagnunez Jezuz.
Eno e oe skouer an holl ; sentus oa war bep tra, war an treo bihannan kenkouls ha war an treo brasan ; ne rê van ebet ouz ar bed, ha n’en devoa nemet kasoni outan e-unan. E garante evit Doue a oa ken birvidik ma lake e gorf da deûzi tamm ha tamm ; gourc’hemennet a oe d’ezan distrei eun draïg bennak e spered diwar dreo an nenv, mes kaer en devoa klask tec’hel diouz an Otrou Doue, hen c’have bepred dirazan.
Er bla 1591, ar vosen a grogas en kêr Rom ; Loeiz a c’houlennas mont war-dro ar re glanv ; eno e pakas e varo. Tremen a reas da eizvet Gouel ar Zakramant, an 20 a vezeven 1591.
Daou vla warn-ugent tri miz hag unnek devez, n’en devoa ken.
Tri bla goude, e vamm a ’n em gavas gwall glanv hag a ’n em erbedas outan ; raktal e teuas d’ezi ar yec’hed. Hennez a oe kentan mirakl grêt gant Loeiz Gonzag goude e varo. Gregor XV a lakas e hano war roll an dud eürus, d’an 2 a viz here 1621 ; markizez Kastiglione a veve c’hoaz d’ar mare, hag a c’hallas pedi dirak relegou he mab, savet war an ôter.
Beneat XIII hen lakas war roll ar zent, er bla 1726.